ระเบียบคณะกรรมการกำกับกิจการพลังงาน ว่าด้วยข้อมูลข่าวสารของสำนักงานคณะกรรมการกำกับกิจการพลังงาน พ.ศ. 2558

ระเบียบคณะกรรมการกำกับกิจการพลังงาน

ระเบียบคณะกรรมการกำกับกิจการพลังงาน
ว่าด้วยข้อมูลข่าวสารของสำนักงานคณะกรรมการกำกับกิจการพลังงาน
พ.ศ. ๒๕๕๘

โดยที่กฎหมายว่าด้วยข้อมูลข่าวสารของราชการกำหนดให้หน่วยงานของรัฐต้องจัดให้มีข้อมูลข่าวสารของราชการไว้ให้ประชาชนเข้าตรวจดูได้
ประกอบกับข้อ ๔ ของประกาศคณะกรรมการข้อมูลข่าวสารของราชการ เรื่อง
หลักเกณฑ์และวิธีการเกี่ยวกับการจัดให้มีข้อมูลข่าวสารของราชการไว้ให้ประชาชนเข้าตรวจดู
ลงวันที่ ๒๔ กุมภาพันธ์ ๒๕๔๑
กำหนดให้หน่วยงานของรัฐจะกำหนดระเบียบปฏิบัติในการให้ประชาชนเข้าตรวจดูข้อมูลข่าวสาร
เพื่อรักษาความเป็นระเบียบเรียบร้อยหรือความปลอดภัยก็ได้

อาศัยอำนาจตามความในมาตรา ๙ แห่งพระราชบัญญัติข้อมูลข่าวสารของราชการ
พ.ศ. ๒๕๔๐ คณะกรรมการกำกับกิจการพลังงานออกระเบียบไว้ ดังต่อไปนี้

ข้อ ๑  ระเบียบนี้เรียกว่า ระเบียบคณะกรรมการกำกับกิจการพลังงาน ว่าด้วยข้อมูลข่าวสารของสำนักงานคณะกรรมการกำกับกิจการพลังงาน
พ.ศ. ๒๕๕๘

ข้อ ๒[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ในระเบียบนี้
ข้อมูลข่าวสาร หมายความว่า
ข้อมูลข่าวสารตามกฎหมายว่าด้วยข้อมูลข่าวสารของราชการที่อยู่ในความครอบครองหรือควบคุมดูแลของสำนักงานคณะกรรมการกำกับกิจการพลังงาน
สำนักงาน กกพ. หมายความว่า
สำนักงานคณะกรรมการกำกับกิจการพลังงาน
สำนักงาน กกพ. ประจำเขต หมายความว่า
สำนักงาน กกพ. ในภูมิภาคต่าง ๆ
ศูนย์ข้อมูลข่าวสาร หมายความว่า
ศูนย์ข้อมูลข่าวสารของสำนักงานคณะกรรมการกำกับกิจการพลังงานตามกฎหมายว่าด้วยข้อมูลข่าวสารของราชการ
คณะกรรมการ หมายความว่า
คณะกรรมการข้อมูลข่าวสารของสำนักงานคณะกรรมการกำกับกิจการพลังงาน
เลขาธิการ หมายความว่า
เลขาธิการสำนักงานคณะกรรมการกำกับกิจการพลังงาน

ข้อ ๔  ให้เลขาธิการรักษาการตามระเบียบนี้
และให้มีอำนาจออกประกาศ หรือคำสั่งเพื่อประโยชน์ในการปฏิบัติตามระเบียบนี้
ในกรณีที่มีปัญหาเกี่ยวกับการปฏิบัติตามระเบียบนี้ ให้เลขาธิการเป็นผู้วินิจฉัยชี้ขาด
คำวินิจฉัยให้เป็นที่สุด

หมวด ๑
คณะกรรมการข้อมูลข่าวสารของสำนักงานคณะกรรมการกำกับกิจการพลังงาน

ข้อ ๕  ให้มีคณะกรรมการประกอบด้วยเลขาธิการหรือรองเลขาธิการหรือผู้ช่วยเลขาธิการที่เลขาธิการมอบหมายเป็นประธานกรรมการ
ผู้อำนวยการหน่วยงานในสำนักงาน กกพ. ที่กรรมการกำกับกิจการพลังงานแต่งตั้งไม่เกิน
๕ คนเป็นกรรมการ ผู้อำนวยการฝ่ายกฎหมายเป็นกรรมการและเลขานุการ

ข้อ ๖  ให้คณะกรรมการมีหน้าที่
ดังต่อไปนี้
(๑) กำหนดหลักเกณฑ์ เกี่ยวกับการบริหาร
การจัดระบบการขออนุญาต และการบริการข้อมูลข่าวสาร
(๒)
กำหนดประเภทของข้อมูลข่าวสารที่ลงพิมพ์ในราชกิจจานุเบกษา
รวมทั้งการจัดพิมพ์และการเผยแพร่ข้อมูลข่าวสารต่าง ๆ
(๓) กำหนดหลักเกณฑ์การพิจารณาประเภทข้อมูลข่าวสารที่เปิดเผย
ข้อมูลข่าวสารที่ไม่ต้องเปิดเผยและข้อมูลข่าวสารที่เป็นความลับของราชการ
(๔)
กำหนดประเภทของข้อมูลข่าวสารที่ควรจัดเก็บไว้ที่สำนักงาน กกพ.
หรือส่งไปยังหอจดหมายเหตุแห่งชาติ
หรือหน่วยงานอื่นของรัฐที่กำหนดในพระราชกฤษฎีกาที่ออกตามความในกฎหมายว่าด้วยข้อมูลข่าวสารของราชการ
(๕) พิจารณาปัญหา อุปสรรค
รวมทั้งแนวทางในการแก้ไขที่เกี่ยวกับการดำเนินการตามระเบียบนี้
(๖) ปฏิบัติหน้าที่อื่น ๆ ตามที่เลขาธิการมอบหมาย

ข้อ ๗  การประชุมของคณะกรรมการต้องมีคณะกรรมการมาประชุมไม่น้อยกว่ากึ่งหนึ่งของคณะกรรมการทั้งหมดจึงจะเป็นองค์ประชุม
กรณีประธานกรรมการไม่อยู่ในที่ประชุมหรือไม่อาจปฏิบัติหน้าที่ได้
ให้กรรมการที่มาประชุมเลือกกรรมการคนหนึ่งเพื่อทำหน้าที่ประธานในที่ประชุม
การวินิจฉัยชี้ขาดของที่ประชุมให้ถือเสียงข้างมากขององค์ประชุม
กรรมการคนหนึ่งให้มีเสียงหนึ่งเสียง
หากมีเสียงเท่ากันให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาด

หมวด ๒
การจัดระบบข้อมูลข่าวสาร

ข้อ ๘  ให้สำนักงาน กกพ.
จัดแยกประเภทข้อมูลข่าวสารที่อยู่ในความครอบครองหรือดูแลโดยให้แยกออกเป็นประเภทตามกฎหมายว่าด้วยข้อมูลข่าวสารของราชการ
ดังนี้
(๑) ข้อมูลข่าวสารที่ลงพิมพ์ในราชกิจจานุเบกษา
(๒) ข้อมูลข่าวสารที่จัดไว้ให้ประชาชนเข้าตรวจดูได้
(๓) ข้อมูลข่าวสารอื่น
การจัดแยกประเภทข้อมูลข่าวสารตามวรรคหนึ่ง
ให้คำนึงถึงลักษณะของข้อมูลข่าวสารตามกฎหมายว่าด้วยข้อมูลข่าวสารของราชการด้วยว่าเป็นข้อมูลข่าวสารที่จะเปิดเผยมิได้
หรือเป็นข้อมูลข่าวสารที่อาจมีคำสั่งมิให้เปิดเผยก็ได้
ให้สำนักงาน กกพ. จัดส่งข้อมูลข่าวสารตาม (๑) และ (๒)
ไปยังศูนย์ข้อมูลข่าวสาร
ให้สำนักงาน กกพ. จัดให้มีเจ้าหน้าที่เพื่อควบคุม ดูแล ตรวจสอบ
ติดตาม และประสานงานในการดำเนินการตามวรรคหนึ่งและวรรคสาม
ให้เป็นไปด้วยความเรียบร้อย

ข้อ ๙  ให้สำนักงาน กกพ.
จัดทำดรรชนีข้อมูลข่าวสารตามข้อ ๘ (๑) และ (๒) ที่อยู่ในความครอบครอง
หรือควบคุมดูแล ให้มีรายละเอียดเพียงพอที่ประชาชนสามารถค้นหาข้อมูลข่าวสารได้เอง

หมวด ๓
การขอข้อมูลข่าวสารและการอนุญาต

ข้อ ๑๐  ผู้ใดประสงค์เข้าตรวจดู
ศึกษาค้นคว้าหรือขอถ่ายสำเนาข้อมูลข่าวสาร ให้ยื่นคำขอตามแบบแนบท้ายระเบียบนี้ต่อสำนักงาน
กกพ. หรือยื่นต่อสำนักงาน กกพ. ประจำเขต
ในกรณีของหน่วยงานราชการ หน่วยงานของรัฐ
หรือรัฐวิสาหกิจมีความจำเป็นที่จะใช้ข้อมูลข่าวสารเพื่อใช้ในราชการ
ไม่ต้องยื่นคำขอตามระเบียบนี้ แต่จะต้องทำเป็นหนังสือขอมายังสำนักงาน กกพ.
ให้สำนักงาน กกพ.
ตรวจสอบว่าข้อมูลข่าวสารตามคำขอนั้นเป็นข้อมูลข่าวสารที่อยู่ในความครอบครองหรือควบคุมดูแลของสำนักงาน
กกพ. หรือของหน่วยงานอื่น

ข้อ ๑๑  ในกรณีที่สำนักงาน
กกพ. มีคำสั่งอนุญาตตามคำขอให้สำนักงาน กกพ. ดำเนินการตามข้อ ๑๔
ในการพิจารณาอนุญาตตามวรรคหนึ่ง
หากข้อมูลข่าวสารตามคำขอเป็นข้อมูลข่าวสารของคณะกรรมการกำกับกิจการพลังงาน เช่น
รายงานการประชุมคณะกรรมการกำกับกิจการพลังงาน เป็นต้น ให้สำนักงาน กกพ.
เสนอขออนุมัติต่อประธานกรรมการกำกับกิจการพลังงานด้วย

ข้อ ๑๒  ในกรณีที่สำนักงาน กกพ.
มีคำสั่งไม่เปิดเผยข้อมูลข่าวสาร ให้แจ้งคำสั่งพร้อมเหตุผลให้ผู้ยื่นคำขอทราบ
และแจ้งให้ทราบถึงสิทธิและกำหนดเวลาในการอุทธรณ์ต่อคณะกรรมการวินิจฉัยการเปิดเผยข้อมูลข่าวสาร
สำนักงานคณะกรรมการข้อมูลข่าวสารของราชการ

ข้อ ๑๓  ข้อมูลข่าวสารใดหากมีกฎหมาย
ระเบียบ ประกาศ คำสั่ง
หรือมติคณะรัฐมนตรีกำหนดวิธีปฏิบัติเกี่ยวกับการขอข้อมูลข่าวสารและการอนุญาตไว้เป็นพิเศษ
ให้ปฏิบัติตามกฎหมายระเบียบ ประกาศ คำสั่ง หรือมติคณะรัฐมนตรีดังกล่าว

หมวด ๔
การบริการข้อมูลข่าวสาร

ข้อ ๑๔  ให้สำนักงาน
กกพ. จัดทำสำเนาหรือสำเนาที่มีคำรับรองถูกต้องของข้อมูลข่าวสารที่มีผู้ยื่นคำขอภายในวันทำการนั้น
ถ้าไม่อาจดำเนินการภายในวันทำการนั้น ให้แจ้งกำหนดวันและเวลาเพื่อให้ผู้ยื่นคำขอมารับแต่ต้องไม่เกินสิบห้าวันทำการ
ในกรณีที่มีเหตุจำเป็นอาจขยายระยะเวลาออกไปได้แต่ต้องไม่เกินอีกสิบห้าวันทำการ
ในการดำเนินการตามวรรคหนึ่ง สำนักงาน กกพ.
อาจพิจารณาส่งสำเนาข้อมูลข่าวสารทางไปรษณีย์ลงทะเบียนตอบรับก็ได้
โดยผู้ยื่นคำขอต้องชำระค่าธรรรมเนียมการทำสำเนาหรือการรับรองสำเนาข้อมูลข่าวสาร
พร้อมค่าส่งทางไปรษณีย์ลงทะเบียนตอบรับไว้แล้วจึงจะดำเนินการให้ได้

ข้อ ๑๕  ค่าธรรมเนียมการทำสำเนาและการรับรองสำเนาข้อมูลข่าวสาร
ให้เป็นไปตามประกาศคณะกรรมการกำกับกิจการพลังงาน เรื่อง
การเรียกเก็บค่าธรรมเนียมการขอสำเนาหรือสำเนาที่มีคำรับรองถูกต้องของข้อมูลข่าวสารของราชการ

ประกาศ
ณ วันที่ ๙ มกราคม พ.ศ. ๒๕๕๘
พรเทพ  ธัญญพงศ์ชัย
ประธานกรรมการกำกับกิจการพลังงาน

[เอกสารแนบท้าย]

๑. แบบการขอข้อมูลข่าวสารของสำนักงานคณะกรรมการกำกับกิจการพลังงาน

(ดูข้อมูลจากภาพกฎหมาย)

ปริยานุช/ผู้จัดทำ
๑๖ กุมภาพันธ์
๒๕๕๘

นุสรา/ผู้ตรวจ
๑๖ กุมภาพันธ์ ๒๕๕๘

[๑] ราชกิจจานุเบกษา
เล่ม ๑๓๒/ตอนพิเศษ ๓๖ ง/หน้า ๓/๑๓ กุมภาพันธ์ ๒๕๕๘